b'\n_START_ARTICLE_\nKaula\n_START_SECTION_\nLuuston anatomia\n_START_PARAGRAPH_\nKaulan kohdalla olevaa selk\xc3\xa4rangan osaa kutsutaan kaularangaksi. Se muodostuu seitsem\xc3\xa4st\xc3\xa4 kaulanikamasta, joiden v\xc3\xa4liss\xc3\xa4 ovat rustomaiset v\xc3\xa4lilevyt. Nikamien osat ovat nikaman solmu ja siit\xc3\xa4 taaksep\xc3\xa4in l\xc3\xa4htev\xc3\xa4 nikaman kaari, josta l\xc3\xa4htee useita haarakkeita. Kaulanikamista ensimm\xc3\xa4isess\xc3\xa4 eli ylinn\xc3\xa4 olevassa atlaksessa ei ole lainkaan nikaman solmua. Toisen kaulanikaman eli aksiksen "hammas" ty\xc3\xb6ntyy atlaksen kaaren l\xc3\xa4pi. N\xc3\xa4m\xc3\xa4 nikamat ovat erikoistuneet p\xc3\xa4\xc3\xa4n liikkeisiin. Ny\xc3\xb6kk\xc3\xa4\xc3\xa4minen tapahtuu takaraivoluun ja atlaksen v\xc3\xa4liss\xc3\xa4, kiertoliike atlaksen ja aksiksen v\xc3\xa4liss\xc3\xa4.\n_START_SECTION_\nPehmytkudosten anatomia\n_START_PARAGRAPH_\nLeuan alla keskell\xc3\xa4 on kieliluu. Heti sen alla on n\xc3\xa4kyv\xc3\xa4 kohouma, joka on kilpirusto. Sit\xc3\xa4 kutsutaan aataminomenaksi ja se on miehill\xc3\xa4 n\xc3\xa4kyv\xc3\xa4mpi kuin naisilla. Alempana olevan rengasruston ja rintalastan yl\xc3\xa4puolisen kuopan v\xc3\xa4liss\xc3\xa4 ovat henkitorvi ja kilpirauhasen kannas._NEWLINE_Kaulan sivuilla n\xc3\xa4kyvin on rintalasta-kartiolis\xc3\xa4kelihas, joka taivuttaa ja py\xc3\xb6ritt\xc3\xa4\xc3\xa4 p\xc3\xa4\xc3\xa4t\xc3\xa4. T\xc3\xa4m\xc3\xa4 lihas my\xc3\xb6s erottaa rintalastan yl\xc3\xa4puoliset kolmionmuotoiset kuopat toisistaan. Leuanalusrauhanen sijaitsee heti leukaper\xc3\xa4n pohjukan alla. Kaulavaltimon linja kulkee rintalastan ja solisluun nivelm\xc3\xa4st\xc3\xa4 leukaperien taitekohtaan.'